《陈删定日华除广东宪取告中志深考古之语扁斋曰考古斋》
宋代·曾丰

东都有人持汉斧，南国无人系周圄。未从刀锯宥者三，先即桁周听之五。

五三异念同一仁，圣贤典故公日新。心从仁上勘得道，笔与民间点为春。

百未试一刑几厝，忘其劳绩况恩数。天语疑由公出然，公心默与天通故。

持平已遂留何须，责难未了归可图。课效九章三章外，游心千古万古初。

剖斗折衡还未可，非绵蕞莫矫丛脞。结绳之外画冠馀，作古幸无嫌自我。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。